Onnie by Hoërskool Sasolburg geskietŉ Onderwyser van Hoërskool Sasolburg in die Vrystaat is Vrydag by die skool deur ŉ leerling geskiet. Margaret Reynders, die skool se adjunkhoof, het Vrydag aan Maroela Media bevestig die onderwyser, ŉ man in sy 40s, is op die skoolgronde in sy kuit geskiet. Die voorval het omstreeks 11:00 plaasgevind en paramedici en die polisie was kort na die voorval op die toneel. Die rede vir die skietery is nog nie bekend nie. Volgens Reynders het die betrokke leerling (15) vir die afgelope vier maande terapie ontvang om sy woedebuie te beheer en is hy op medikasie. “ŉ Sielkundige by die skool het hom ook behandel,” het Reynders gesê. Volgens Reynders het die departement gesê die leerling hou nie ŉ gevaar in vir die samelewing nie, en is toegelaat om skool toe te gaan. Die leerling het, voordat hy die onderwyser geskiet het, glo ook dieselfde vuurwapen op ŉ onderwyseres gerig. “Die leerlinge en die onderwyseres wat die voorval aanskou het, het traumaberading ontvang,” het Reynders gesê. Die leerling is in hegtenis geneem en na ŉ plek van veiligheid geneem. Die onderwyser is na ŉ nabygeleë hospitaal geneem vir behandeling en is volgens Reynders “nou in goeie hande”. Volgens Reynders het hulle nie ŉ idee hoe die seun aan die vuurwapen gekom het nie. Die polisie ondersoek die voorval. Dié aanval volg skaars twee dae nadat ŉ graad 8-leerder aan die Hoërskool Glenvista in Johannesburg ŉ onderwyser met ŉ besemstok aangerand het. ŉ Video van dié aanval is op YouTube gelaai. Klik hier vir meer inligting en om die video te sien.